SHBA: Fillojnë seancat dëgjimore në Kongres për ndërhyrjen në Siri
Presidentit Obama ka kërkuar miratimin e Kongresit për goditjen ushtarake ndaj Sirisë për shkak të përdorimit të armëve kimike
Zyrtarët më të lartë amerikanë të diplomacisë dhe të mbrojtjes, dëshmojnë sot para një komisioni të Senatit, lidhur me kërkesën e Presidentit Barack Obama për të autorizuar ndërhyrje ushtarake në Siri. Sekretari i Shtetit John Kerry, Sekretari i Mbrojtjes Chuck Hagel dhe Shefi i Shtatmadhorisë Martin Dempsey, priten të flasin para Komisionit të Senatit për Marrëdhëniet me Jashtë. Zoti Obama ka kërkuar miratimin e kongresit para se të ndërmarrë një goditje ushtarake ndaj Sirisë për përdorimin e armëve kimike ndaj civilëve për të cilin akuzohet qeveria siriane. Senatorët republikanë John McCain dhe Lindsey Graham, dy përkrahës së idesë se një ndërhyrjeje të fuqishme kundër Sirisë, u takuan me zotin Obama në Shtëpinë e Bardhë dje. Senatorët McCain dhe Graham kritikuan administratën e zotit Obama që nuk veproi më herët në Siri, duke armatosur kryengritësit. Senatorët thanë se ushtria siriane ka marrë armë nga Rusia dhe Irani për dy vjet, duke e bërë luftën të pabarabartë. Ndërkohë, dy ligjvënës rusë u takuan dje me Presidentin Vladimir Putin lidhur me perspektivën e dërgimit të një delegacioni parlamentar në Uashington për t’u kërkuar homologëve amerikanë që të mos mbështesin ndërhyrje ushtarake në Siri. Zoti Putin e cilësoi idenë si “në kohën e duhur dhe të drejtë”. Rusia, një aleate e Sirisë e ka vënë në pikëpyetje besueshmërinë e provave të Shteteve të Bashkuara se qeveria e Presidentit Bashar al-Assad ka përdorur armë kimike ndaj civilëve. Në një intervistë me gazetën franceze Le Figaro, zoti Assad e i mohon akuzat se ushtria e tij ishte përgjegjëse për përdorimin e gazit helmues. Sekretari i Përgjithshëm i OKB-së Ban Ki-moon do të informojë anëtarë të Këshillit të Sigurimit sot për zhvillimet e fundit në Siri.